Lions kan trots wees, al verloor hulleDie Lions teen Ulster tydens die VRK-reeks. (Foto: Twitter: Ulster Rugby) Só gaan die toeskouers in hul duisendtalle na Ellispark terugkeer. Ulster het Saterdag sy kragmeting in die Verenigde Rugbykampioenskapreeks met ŉ naelskraap 39-37 gewen. Die Lions kan hulle koppe egter baie hoog lig, want hulle het gewys dat die opwaartse kurwe in hul spel toe hulle drie wedstryde op hul onlangse Europese toer gewen het, geen gelukslag was nie. Die Lions, aangevuur deur ŉ skitterende Henco van Wyk, Quan Horn en Francke Horn, Morné van den Berg en yster-voorspelers soos Emmanuel Tshituka, Ruan Dreyer, Jaco Visagie en Reinhard Nothnagel, het vyf drieë gedruk en twee bonuspunte verdien. Maar wat meer belangrik is, is dat hulle die horlosie teruggedraai het na die gloriedae onder Johan Ackermann en Swys de Bruin toe hulle met avontuurlustige hardlooprugby byna alle teenstand uit hul pad gevee het. Was dit nie dat Van Wyk ŉ geel kaart kort voor rustyd gekry het nie, sou die Lions heel waarskynlik gewen het. Die Lions het teen rustyd met 18-15 voorgeloop. Terwyl Van Wyk, wat die bal vorentoe geklap het, in die afkoelstoel was, het Ulster ŉ ou wysheid in rugby dat ŉ span net voor rustyd of net ná rustyd punte moet aanteken om te wen, met groot vrug toegepas. Ulster se Billy Burns het net voor rustyd ŉ drie gedruk en Rob Lyttle en Stuart McCloskey het dit net ná rustyd met twee drieë opgevolg. Dit het die telling eensklaps na 36-18 in Ulster se guns verander. Maar die Lions het nie gaan lê nie, baie goed verdedig, die bal na links en regs gerek, fase ná fase afgedwing en drie drieë deur Andries Coetzee, Quan Horn en Francke Horn bygevoeg. Dit het gelyk of Ulster se stoom opraak, of die lugdruk die longe erg begin brand, maar hulle het diep gedelf om enduit te hou. Puntemakers: Ulster 39 (15): Drieë: Rob Baloucoune, Billy Burns, Rob Lyttle, Stuart McCloskey, Rob Herring. Doelskoppe: John Cooney (3), Nathan Doak. Strafdoele: Cooney, Doak. Lions 37 (18): Drieë: Francke Horn (2), Emmanuel Tshituka, Andries Coetzee, Quan Horn. Doelskoppe: Gianni Lombard, Jordan Hendrikse (2). Strafdoele: Lombard (2).